정조 6년
壬寅八月二十四日辰時。上詣春塘臺。秋到記儒生製述殿講入侍時。行都承旨嚴璹。左承旨李秉模。右承旨徐有防。左副承旨李在學。右副承旨金宇鎭。同副承旨洪履健。記事官趙興鎭。假注書趙衍德。記注官金健修金鳳顯。以次隨駕。上具翼善冠衮龍袍。乘輿出賓陽門。入靑陽門。下敎曰。製述儒生中。如有應講者。製述後。仍爲進講事。分付。宇鎭承命。分付。駕詣春塘臺。通禮跪請降輿。上降輿卽座。命植曰。兵曹參知林錫喆。身病猝重。侍衛不得進參。何以爲之乎。命書榻敎曰。兵曹參知林錫喆許遞。令該曹口傳差出。又命書榻敎曰。政官牌招開政。上曰。兵曹參知。以同副承旨擬入事。分付。宇鎭承命。分付。成均館官員跪進入門單子。璹讀奏一百五十四人。引儀唱試官行禮。右議政金熤。刑曹判書鄭昌聖。吏曹參判鄭一祥。吏曹參議趙鼎鎭。行副司直李時秀。應敎李敬一。副修撰嚴思晩。率製述儒生。入就東庭。行判中樞府事鄭存謙。戶曹判書金華鎭。工曹參判洪良浩。大司成趙尙鎭。刑曹參議李謙煥。副司果徐龍輔鄭東浚。率殿講儒生。入就西庭。行拜禮訖。分東西以次進伏。存謙曰。勞動之餘。聖體如何。上曰。一樣矣。存謙曰。今日可謂日吉辰良矣。上曰。應講中。如有製述人。先製進後應講事。分付。尙鎭承命。分付。命納懸題紙。思晩等跪進。上命昌聖等書表題。限申時。宣敎官奉出懸題。儒生等行拜禮訖。命頒試紙。上曰。頒紙之際。若是攔入。士習誠可駭矣。該房承旨及大司成。何不禁飭乎。命書榻敎曰。試所承旨大司成推考。上曰。製述試官。待試券畢呈。入來。可也。命退。金熤等。以次退出。在學進讀兵曹參知望筒。上曰。新除授參知。卽爲肅謝。入參侍衛。可也。履健承命退出。上曰。承旨前望單子入之。出榻敎賤臣承命出持入。以李世奭落點。命書榻敎曰。新除授承旨牌招察任。命開講。賤臣呼講生李振玉等。以次進講詩傳講訖。上下詢文義。存謙等亦問文義收栍訖。命退。上曰。講生中。無一人通栍。誠可怪矣。試所承旨進奏先呈。上曰。近來儒生專不致誠。徒事早呈。故文體拙澁。全無可觀。此後則大司成各別申飭。可也。上曰。呈券中。應講儒生留待事。分付。在學承命。分付。上曰。兵曹堂郞職在侍衛。無一人在班。誠極可駭矣。該房承旨何不察飭乎。仍命書傳敎曰。今日紀綱。雖曰掃地。許多騎郞。皆不知去處。殿座之後。屢次招致。無一人待令者。此前所未有之事。兵曹堂上。一竝罷職。判書猶與僚堂有異。爲先從重推考。該房承旨。不能檢飭。溺職大矣。遞差。命書榻敎曰。承旨前望單子入之。賤臣承命出持入。以金尙集落點。命書榻敎曰。新除授承旨。牌招察任。上曰。政事望筒催促。賤臣承命。分付。性源跪進望筒。兵曹參判吳載純。刑曹參判洪良浩。兵曹參議趙時偉。參知徐鼎修落點。命書榻敎曰。新除授兵曹堂上。竝卽牌招。在學曰。試官洪良浩畢試後。當爲肅拜乎。上曰。可矣。館學儒生應講訖。仍命掌色儒生進講。賤臣呼尹若烈。進講書傳。上曰。此儒生向日殿講。亦爲初試矣。璹曰。然矣。上曰。善講矣。存謙曰。勝於明經生矣。收栍訖。命退。徐應輔進講書傳。上曰。此亦善講矣。存謙曰。然矣。收栍訖。命退。李崑秀進講詩傳。上曰。善誦矣。存謙曰。講聲與文義。俱是實才矣。收栍訖。命退。上曰。純通儒生留待事。分付。在學承命。分付。上曰。講生中。呈券人。亦爲應講。可也。李燾進講詩傳純通。上曰。爾於製述。果有熟工乎。燾曰。做得略干賦表矣。上曰。爾以製述可能比較乎。燾曰。謹當爲之矣。命納懸題紙。龍輔跪進。命良浩書表題。限酉時。宣敎官奉出懸題訖。命儒生各就坐製進。上曰。製述試券。當還內考券。諸試官。竝爲追省記。仍宿闕中事。分付。賤臣承命出傳。命植曰。日前巡將抄啓時。前大司諫林蓍喆。有給牒敍用之命。故臣不致察。意其蒙敍。而一例書入矣。進聞蓍喆。又被告身之律。尙未蕩滌云。臣率爾不審之失。惶恐待罪。原啓目中付標以入之意。敢達矣。上曰。依爲之。卿則勿待罪。可也。出擧條命植曰。此後親臨春塘臺製述時。臺下設布帳外。軍兵當以如前排立。何營門軍兵幾名。節目中磨鍊乎。不可無一番稟定。故敢此仰達矣。上曰。以弘化門廣智營集春營入直軍兵。各留十名出用。可也。出擧條上曰。明日雖値齋日。次對依例來會事。言于廟堂。可也。命書榻敎曰。京畿監司入侍。興鎭承命出。與李亨逵偕入進伏。上曰。巡過列邑。農形民情。果何如。亨逵曰。諸邑擧皆失稔。而至於廣州。入其境。初無所穫。便同赤地矣。上曰。綸音後。民情或有一分賴安之效耶。亨逵曰。尤甚邑民人。果有流散之意。一自綸音宣布之後。擧皆安集。而今此救濟之道。實沒其策矣。上曰。本道穀簿。爲幾何。亨逵曰。還穀合爲五十餘萬石。而四十萬石盡歸分給。今玆留庫。只餘十二萬石。以此所儲。萬無分排之道矣。上曰。言念民事。不勝悶然矣。亨逵曰。廣州還穀皆是軍餉米。而綸音中。以三分一停減。本府民人等。以爲軍餉米亦在其中云。是甚難處矣。上曰。又有可奏事乎。亨逵曰。守摠兩營收米一斗。願以五錢代納云。以此推之。列邑之失稔。更無可言矣。上曰。一斗五錢。誠極太過矣。亨逵曰。分院家戶米所捧七面爲尤甚。今以大米。萬無備納之路。願以田米代納云。亦當有軫恤之政矣。上曰。惠廳堂上戶曹判書入侍。賤臣承命出。與鄭尙淳徐有隣金華鎭偕入進伏。上曰。聞畿伯言。則守摠兩營收米一斗。願以五錢代納云。卿等之意。何如。尙淳曰。癸巳年南水兩邑。已有代捧之例矣。上曰。南漢民人等以爲。軍餉米。亦入於三分一停減云。何以則爲好耶。有隣曰。守禦使在京時。已知其難捧。以略施蠲減爲言矣。上曰。北漢還穀。捧留本邑。果何如。尙淳曰。當此歉歲。宜施此惠矣。有隣曰。若許捧留。則在民爲惠誠大矣。上曰。今此所恃者惟民情。而朝家若不顧恤。何以賴生乎。華鎭曰。聖敎至當。非但南水兩邑。至於尤甚邑收米。亦爲抄出停減。宜矣。上曰。軍餉及收米蠲減年例。卿等盡爲抄出。明日次對持入。可也。上曰。綸音數條之外。別無施惠之道矣。有隣曰。雖欲更施他惠。姑無其策。且聞綸音後。民情擧皆安堵云矣。華鎭曰。爲軫民弊。不捧還上。則亦無賑恤之資。尤極可悶矣。上曰。向日賓筵。卿有移轉之請矣。何以爲之乎。華鎭曰。見今畿內。初無所儲穀。先爲設施。然後可以開賑。故臣於伊日。果以兩西穀移轉事。有所仰達矣。有隣曰。穀簿之枵然。到處皆然。以湖南言之。量賑倉貢賑倉。亦至空虛云矣。上曰。鄭判府事。在戶判時。曾所措置者。盡歸何處乎。有隣曰。貢賑倉則屢年逋欠。盡歸蕩滌條。故今玆所存者。只餘米數百石。太數千石矣。上曰。事不成說矣。有隣曰。若以湖右之穀。使之移轉。則鎭川等數邑穀有餘儲。與竹山相爲接界。因次轉移於安城等邑。以送南水原。則庶爲救賑之道矣。尙淳曰。此言誠好矣。有隣曰。京中發賣。歲後則當爲許給。而見今都下。初無所儲。是可悶矣。上曰。今此市直。若是刁磴。來頭高下。姑未可知。而他道之穀。預爲區劃。然後可以許賣矣。華鎭曰。以惠廳言之。略有所儲。以外邑論之。江華山城。亦無移來之穀矣。有隣曰。賑廳只有五萬餘石。而折米則見存之數。亦甚不多矣。上曰。發賣在於何年乎。華鎭曰。乙丙年爲發賣矣。有隣曰。發賣之價。一石爲三兩錢。而當此市直七兩半之時。使之發賣。則在民爲惠不少矣。上曰。趁今霜降。或有傷稼之患耶。亨逵曰。木麥豆太。或有不實之慮矣。上曰。明日次對。畿伯亦爲入來。可也。命亨逵先退。上曰。比較製限已過。催促呈券。可也。有防承命。分付。璹曰。李崑秀尹若烈。已爲盡製。而只燾尙未始述矣。上曰。此儒生若難製進。則以實直對。可也。有防承命。分付。燾曰。終難製進矣。上曰。旣願以製比較。而到今曳白。誠甚可怪。以講規言之。旣得純通。事甚難處矣。存謙曰。旣命比較。則今難中止矣。華鎭曰。當初不量其力。請以製述者。誠可怪矣。上曰。掌色儒生。各出其榜。好矣。璹曰。今日殿講。卽明經生應試之科。而今以製述。置之落科。則似有抑鬱之懷矣。上曰。參以科例。卿言誠是矣。存謙曰。事異常格。卽召右相。以爲下詢。宜矣。上曰。旣是講生應付之科。不必下詢。以此分付退送。可也。有防承命。分付。命考試券。龍輔進讀。存謙曰。一天果善作矣。命批二句。仍書等第。考至二天。上曰。此券亦善作矣。又命書等第。三下李崑秀。次上尹若烈。拆封訖。通禮跪告乘輿。上乘輿。出靑陽門。由建陽門。入協陽門。諸臣口傳問安訖。諸臣以次退出。